༄༅༔ ཛམྦྷ་ལ་དཀར་པོའི་གསང་སྒྲུབ་བཀའ་རྒྱ་ཅན་བཞུགས་སོ༔ མངྒ་ལཾ༔འཕགས་པ་ནོར་བདག་སྐུ་ལ་འདུད༔ བདག་མདུན་བསོད་ནམས་མཐུས་གྲུབ་པའི༔ རིན་ཆེན་མཛེས་པའི་ཁང་བཟང་ནང༔ པད་ཟླའི་གདན་ལ་འབྲུག་དཀར་སྟེང༔ བདེ་གཤེགས་ཐུགས་རྗེའི་རང་གཟུགས་ནི༔ནོར་གྱི་བདག་པོ་ཛཾ་བྷ་ལ༔ དཀར་པོ་ཕྱག་ན་ནོར་བུ་དང༔ ཐོད་ཁྲག་ནོར་སྐྱུགས་མཆན་དུ་མཛེས༔ ཟ་འོག་བེར་གསོལ་རིན་ཆེན་སྲས༔ ཞི་འཛུམ་སྒེག་ཉམས་འོད་ཟེར་འཕྲོ༔ འཁོར་དུ་ནོར་ལྷ་ཕོ་མོ་དགུ༔ འཇིག་རྟེན་སྐྱོང་བ་སོགས་ཀྱིས་བསྐོར༔ ཐུགས་ཀར་ཟླ་གདན་སྟེང་དུ་སྔགས་ཀྱི་ཕྲེང་བས་བསྐོར་བར་བསམ༔ བཟླས་པའི་འོད་ཀྱིས་དོན་བྱས་ཤིང༔ ཕྱྭ་གཡང་བཅུད་ཀྱི་དངོས་གྲུབ་བསྡུས༔ འོད་ཟེར་དཀར་སེར་རྣམ་པ་ཡིས༔ བདག་གནས་ལོངས་སྤྱོད་ཐམས་ཅད་ཁྱབ༔ འཛད་མེད་གཏེར་གྱི་དབྱིག་ཐོབ་བསམ༔ ཨོཾ་ཨཱརྱ་ཛམྦྷ་ལ་ཡཀྴ་སིདྡྷི་ཧཱུྃ་བྷྲཱུཾ༔ ཞེས་བཟླས་དངོས་གྲུབ་མཆོག་ཐོབ་འགྱུར༔ ས་མ་ཡཱ༔ ཅེས་དྷརྨཱའི་ངོར་ཆོས་དབྱིངས་རྡོ་རྗེས་བྲིས༔གང་གི་མཚན་ཙམ་ཐོས་པས་ཀྱང༔ དབུལ་བ་རྣམ་པར་སེལ་མཛད་པ༔ ཡིད་བཞིན་ནོར་བུ་ལྟ་བུའི་སྐུ༔ ནོར་བདག་ཆེན་པོར་གུས་པས་བསྟོད༔ འདི་ནས་ཚེ་རབས་ཐམས་ཅད་དུ༔ མགོན་པོ་ཁྱོད་ཀྱིས་རྗེས་བཟུང་ནས༔ དམ་ཆོས་སྒྲུབ་པའི་མཐུན་རྐྱེན་འཚོགས༔ བླ་མེད་བྱང་ཆུབ་མཆོག་ཐོབ་ཤོག༔ ཆོས་དབྱིངས་རྡོ་རྗེས་བྲིས། ཛཾ་བྷ་ལ་དཀར་པོའི་མེ་མཆོད་བཞུགས༔ཨཱཿ བདེ་བ་ཆེན་པོ་འབར་བའི་ཀློང༔ གཏེར་བདག་ཡེ་ཤེས་དག་པའི་ལྷ༔ དམ་ཡེ་རོ་གཅིག་ངང་དུ་བཞུགས༔ ཟག་མེད་བདུད་རྩིའི་བསྲེགས་རྫས་འབུལ༔ བདག་སོགས་མཐའ་ཡས་སེམས་ཅན་གྱི༔ སྒྲིབ་སྦྱངས་ཚོགས་གཉིས་མྱུར་དུ་རྫོགས༔ སྣོད་བཅུད་རྒུད་པ་ཐམས་ཅད་སོལ༔ ཕྱྭ་གཡང་གཏེར་གྱི་དངོས་གྲུབ་སྩོལ༔ རྩ་སྔགས༔ སརྦ་ཨ་མྲི་ཏ་པཱུཙྪ་ཁཱ་ཧི༔ རཏྣ་སིདྡྷི་ཟས་ནོར་ལོངས་སྤྱོད་ལྷ་འདྲེ་མི་གསུམ་པཱ་ཤཾ་ཀུ་རུ་ཛ༔ཧཱུྃ་ཁུག་སྐྱོལ༔ དེ་ཡིས་འདོད་དོན་འབད་མེད་འབྱུང༔ས་མ་ཡ༔རྒྱ་རྒྱ་རྒྱ༔ཆོས་དབྱིངས་རྡོ་རྗེས་སོ།། སརྦ་མངྒ་ལཾ།